Passeig fotogràfic per l’associacionisme de Burjassot
2025-07-24

Una de les particularitats de les quals pot presumir el municipi de Burjassot és la presència d’un potent moviment associatiu, que aglutina un important volum de societat civil. Pensant en açò i com a homenatge a tota la labor que, al llarg dels anys, vénen desenvolupant les diferents associacions que existeixen en la localitat, l’Institut Municipal de Cultura i Joventut de Burjassot ha presentat l’exposició “Història gràfica de les associacions de Burjassot”. Una mostra que va quedar inaugurada dimarts passat i que es podrà visitar, en la Sala A de la Casa de Cultura, fins al 17 de maig. A la inauguració va assistir l’alcalde de Burjassot, Rafa García, el director de l’IMCJB, Antonio Collado, i tots els representants de les diferents entitats que estan representades en l’exposició.

Estructurada a partir de vistosos panells gràfics, en cada panell es distribueixen nombroses imatges corresponents a persones, actes o esdeveniments rellevants per a la història de cada associació. A més, la mostra es completa amb un document audiovisual que conté més de 3.000 imatges, el qual es projecta ininterrompudament en la mateixa sala d’exposició. Les imatges recopilades i utilitzades per a l’elaboració d’aquesta mostra han sigut cedides per les mateixes entitats o bé, formen part de l’Arxiu Gràfic Municipal. El denominador comú a tota la mostra és que els protagonistes de la mateixa són ciutadans i ciutadanes de Burjassot, compromesos amb una causa: la promoció de la cultura, el manteniment de les tradicions, l’acció social i la solidaritat amb els col·lectius desfavorits, el comerç local, la reivindicació de la igualtat de gènere, etc.

Les associacions que estan representades en la mostra són: Aderes, AFEM, Agrupació Musical Los Silos, Tyrius, Amics de Sant Roc, Associació Cultural Ferroviària, Associació Cultural Paraules i Dones, Avalarte, Grup Scout Impeesa 243, Societat Protectora d’Animals, Entitat Cultural Valenciana El Piló, Associació de Comerç i Servicis, Círculo Católico San Roque, Grup de Dones de Burjassot, Cor Ciutat de Burjassot, Associació Cultural de Castilla- La Mancha, Club Escacs de Burjassot, Amadeus i les Associacions de Veïns: AV Barri Lucense, AV Barri Sant Joan, AV Isaac Peral, AV Les Palmeres- Estació María Ros, AV Lauri Volpi, AV Mestre Lope- José Carsí, AV Nucli Antic, Associació Gitana Nuevas ilusiones, AV Accés Ademús-Rajolar- 613 vivendes, AV Blasco Ibáñez i adjacents, AV Les Sitges, AV Plaça de la Concòrdia i adjacents, AV Carrer Lauri Volpi dos Els Oblidats.